**S T A T U T**

**Dijaške skupnosti Škofijske gimnazije Vipava**

**I. Temeljne določbe**

**1. člen**

**(Namen)**

Statut Škofijske gimnazije Vipava ureja položaj, organiziranost in delovanje Dijaške skupnosti Škofijske gimnazije Vipava.

**2. člen**

**(Delovanje)**

Dijaška skupnost Škofijske gimnazije Vipava deluje v skladu s predpisi, ki jih urejata Zakon o gimnazijah in Pravilnik o šolskem redu na ŠGV ter po smernicah in pravilih DOS-a.

**3. člen**

**(Status)**

Dijaška skupnost je samostojno organizirana skupnost, ki deluje na ravni šole in v oddelkih, lahko pa se povezuje v Dijaško organizacijo Slovenije (DOS).

**4. člen**

**(Simbol)**

Simbol Dijaške skupnosti Škofijske gimnazije Vipava je lasten logotip z napisom Dijaška skupnost Škofijske gimnazije Vipava. Ta simbol se uporablja tudi na žigu Dijaške skupnosti Škofijske gimnazije Vipava.

**5. člen**

**(Sedež)**

Sedež Dijaške skupnosti Škofijske gimnazije Vipava je enak sedežu srednje šole, kar pomeni Škofijska gimnazija Vipava, Goriška cesta 29, 5271 Vipava.

**6. člen**

**(Naloge)**

Dijaška skupnost Škofijske gimnazije Vipava sodeluje pri organizaciji obšolskega življenja in dela, obravnava vprašanja, povezana z vzgojno-izobraževalnim delom in upravljanjem ter daje organom šole svoje predloge. Trudi se za varovanje dijakovih pravic in zastopa interese dijakinj in dijakov ter se zavzema za njihovo uresničevanje.

**II. Ureditev**

**7. člen**

**(Članstvo Dijaške skupnosti)**

Člani Dijaške skupnosti so vsi redno vpisani dijaki Škofijske gimnazije Vipava.

**8. člen**

**(Članstvo Dijaškega parlamenta)**

Dijaško skupnost zastopa Dijaški parlament, ki je tudi izvršni organ Dijaške skupnosti. Parlament sestavljajo predstavniki vseh razredov, in sicer vsak razred izvoli po 2 predstavnika za obdobje enega šolskega leta. Dijaki, ki opravljajo funkcijo Predsedstva Dijaške skupnosti, so hkrati tudi predstavniki razredov v Dijaškem parlamentu.

**9. člen**

**(Naloge predstavnikov razredov)**

Predstavnika razreda v parlamentu sta dolžna izpolnjevati naslednje naloge:

- v razredu po vsaki seji predstaviti zapisnik in pojasniti sklepe, sprejete na seji Dijaškega parlamenta,

- pogovoriti se o nadaljnjih načrtih Dijaške skupnosti, poiskati predloge in ideje,

- predstaviti naloge, ki si jih zada Dijaška skupnost,

- predloge in sklepe iz razreda v pisni obliki prenesti na sejo parlamenta.

**10. člen**

**(Delovanje Dijaškega parlamenta)**

Parlament veljavno sklepa, če je na seji navzoča več kot polovica članov parlamenta.

Vse odločitve, razen volitev in odločanja o spremembi statuta, se sprejemajo z več kot polovico glasov prisotnih članov.

Odločitve oz. sklepi, ki jih parlament sprejme, kot tudi samo delovanje Dijaške skupnosti so javni. Javnost delovanja se zagotavlja z objavami na oglasni deski Dijaške skupnosti.

Parlament se sestaja na rednih in izrednih sejah, ki jih skliče predsednik Dijaške skupnosti. Redne seje so najmanj enkrat mesečno. Izredno sejo skliče predsednik, če na redni seji zmanjka časa za razpravo oz. če se pokaže kakšna druga potreba za to. Seja traja 1 šolsko uro na mesec med poukom, sicer pa se parlament sestaja po pouku.

S soglasjem predsednika ali podpredsednika parlamenta in dovoljenjem mentorja Dijaške skupnosti se lahko seje Dijaške skupnosti udeležijo dijaki, ki niso člani parlamenta.

To velja v primeru, da predstavljajo določeno temo ali predloge, ki jih oni najbolj poznajo.

**11. člen**

**(Funkcije in naloge Predsedstva Dijaške skupnosti in Dijaškega parlamenta)**

Parlament in Dijaško skupnost Škofijske gimnazije Vipava vodi Predsedstvo Dijaške skupnosti Škofijske gimnazije Vipava, ki ga sestavljajo:

- predsednik,

- podpredsednik,

- tajnik.

Pri svojem vodenju so dolžni opravljati določene naloge in dolžnosti:

Naloge predsednika:

- deluje v interesu vseh članov dijaške skupnosti,

- sodeluje z vodstvom šole,

- koordinira delovanje Dijaške skupnosti,

- sklicuje in oblikuje seje parlamenta ,

- vodi seje parlamenta ter preverja njihovo sklepčnost,

- opravlja druge naloge, za katere ga pooblasti parlament,

- skrbi za finance in vodi račune v zvezi s poslovanjem Dijaške skupnosti.

Naloge podpredsednika:

- dopolnjuje predsednika pri vodenju sej parlamenta,

- pomaga pri delu predsednika,

- nadomešča predsednika ob njegovi odsotnosti,

- opravlja funkcijo šolskega varuha dijakovih pravic,

- sprejema in opravlja zadolžitve, za katere ga zadolži predsednik.

Naloge tajnika:

- piše zapisnik na sejah parlamenta,

- uredi in oblikuje zapisnik ter ga pošlje predsedniku,

- skrbi za arhiv zapisnikov,

- ureja oglasno desko Dijaške skupnosti.

**12. člen**

**(Odbori)**

Predsednik lahko za pomoč pri delovanju organizira odbor, kateremu nato dodeli določeno nalogo oz. področje dela. Odbor sestavljajo vodja odbora in člani odbora.

Vodja po posvetovanju s predsednikom in mentorjem Dijaške skupnosti pripravi načrt za izvedbo projekta, ki vključuje:

* seznam članov odbora, opredelitev njihovih funkcij in zadolžitev,
* namen in cilje projekta,
* potrebna sredstva za izpeljavo projekta.

Načrt za izvedbo projekta potrdi parlament.

**13. člen**

**(Mentor)**

Dijaška skupnost ima tudi svojega mentorja, ki spodbuja, svetuje in pomaga predsedstvu, parlamentu in dijakom pri delovanju Dijaške skupnosti. Mentorja na predlog predsedstva Dijaške skupnosti določi ravnatelj Škofijske gimnazije Vipava.

**14. člen**

**(Postopki volitev)**

Na vsaki marčevski seji parlamenta Dijaške skupnosti ŠGV so s strani dijakov, predsednika in mentorja predlagani kandidati za funkcijo predsednika, podpredsednika in tajnika Dijaške skupnosti ŠGV. Kandidati imajo tako en mesec časa, da se predstavijo dijakom in pripravijo načrt za svoj bodoči mandat.

Na vsaki aprilski seji pa potekajo volitve za prej naštete funkcije. Mandat predsedstva traja do naslednjih rednih ali izrednih volitev.

Za posamezne funkcije lahko kandidirajo:

* za predsednika lahko kandidirajo le člani parlamenta, ki so dijaki 2. ali 3. letnika. V primeru, da nihče izmed dijaških poslancev 2. in 3. letnika ne kandidira za funkcijo predsednika, lahko kandidirajo oz. so predlagani tudi poslanci 1. letnikov.
* za podpredsednika in tajnika lahko kandidirajo vsi člani parlamenta, ki so dijaki 1., 2. ali 3. letnika ter vsi ostali člani Dijaške skupnosti ŠGV iz 1., 2. in 3. letnika, ki imajo dvotretjinsko podporo svojega razreda.

Vsi predlagani kandidati morajo biti prisotni na marčevski in aprilski seji parlamenta.

**15. člen**

**(Zastopnika v Svetu šole)**

Dijake v Svetu šole zastopata dva predstavnika. En predstavnik je član Dijaškega parlamenta, praviloma je to predsednik. Potrdi se ga na septembrski seji parlamenta.

Drugi predstavnik je član Domske skupnosti, praviloma predsednik.

**16. člen**

**(Predstavnik v DOS)**

Dijaško skupnost v DOS-u zastopa en predstavnik, praviloma je to predsednik ali podpredsednik parlamenta. Predstavnika v DOS se potrdi na septembrski seji parlamenta.

**17. člen**

**(Volilna pravila)**

Volitve se lahko izvedejo, če je prisotnih vsaj dve tretjini članov parlamenta.

Kandidat je izvoljen, če prejme vsaj dve tretjini glasov vseh članov parlamenta. Če funkcionar ni izvoljen v prvem krogu, se izvede drugi krog volitev, v katerem se glasuje o dveh kandidatih, ki sta v prvem krogu dobila največ glasov. Izvoljen je kandidat, ki dobi več kot polovico glasov prisotnih članov.

Možne so tudi izredne volitve, na katerih se parlament sestane zaradi odstopa, razrešitve funkcije ali poteka statusa dijaka dotedanjemu funkcionarju.

Dijak lahko odstopi, če ne more več skrbno opravljati določene funkcije ali pa ima kakšen drug utemeljeni razlog.

V primeru slabega ali neodgovornega ravnanja predsednika, podpredsednika, tajnika, predstavnika v DOS-u, predstavnika v Svetu šole ali vodje odbora, se lahko dijaku funkcijo odvzame. To lahko izvede parlament na pobudo dijakov ali mentorja Dijaške skupnosti. Postopek za razrešitev funkcije je enak postopku volitev.

**III. Končne določbe**

**18. člen**

**(Zakonitost)**

Glavni akt Dijaške skupnosti Škofijske gimnazije Vipava je Statut Dijaške skupnosti Škofijske gimnazije Vipava.

**19**. **člen**

**(Spreminjanje statuta)**

Na pobudo članov parlamenta, predsedstva ali mentorja Dijaške skupnosti Škofijske gimnazije Vipava se statut lahko spremeni. Spremembo statuta mora potrditi parlament z dvotretjinskim številom glasov vseh članov. Dokončno začne veljati, ko ga podpišejo ravnatelj, mentor in predsednik dijaške skupnosti.

 **Matej Kompara Petra Rep Vladimir Anžel**

 Predsednik Dijaške skupnosti Mentorica Dijaške skupnosti Ravnatelj Škofijske gimnazije Vipava

Vipava, 26. 9. 2018